**O lacrimă de floare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Petala ți-o alint și-n vis,

Pe buze simt un strop de rouă,

Plăceri ascunse prin cuprins

Le simt în palmele-amândouă.

O lacrimă de floare sorb,

Iar inima tăcută-mi plânge,

În noaptea asta parcă-s orb,

Dorul de tine iar mă-nfrânge.

Când soarele aruncă-n zori

Pe pajiștea plângând în verde,

O geană scurtă printre nori,

Las lacrima să mă dezmierde.

- Oniric ne-ntâlnim pe-alei,

Luăm ostatici anii-aceia

În care-o mie de idei

Reaprindeau în noi scânteia

Plăcerilor. În câte nopţi

Doar visele erau dovada

Că sânii mei rotunzi şi copţi

Pe care abia cădea zăpada

Te-au găzduit şi mâna ta

Le-a dezmierdat obrăznicia,

Când gândul meu te căuta

Să-şi definească poezia.

Ioan Grigoraș Liliana Trif